K-ryhmä selvitti opiskelijoille suunnatun etuohjelmansa perusteella, mitä opiskelijat todella ostavat. Arkistokuva. Kuva: Maiju Torvinen Kotimaisten pienpanimojen tuotteet näyttävät päätyvän opiskelijoiden ostoskoriin lähinnä opintukipäivän tietämillä. Kuva: Timo Annanpalo

Opiskelijoiden juhlapäivä on aina kuun alussa, kun opintotuki tulee tilille. Kuun lopussa rahat ovat tiukilla. Tämä näkyy myös opiskelijoiden ostokäyttäytymisessä, kertoo K-ryhmä.

K-ryhmä selvitti opiskelijoille suunnatun etuohjelmansa perusteella, mitä opiskelijat todella ostavat.

– Opiskelijoiden toimeentulo on tiukassa. Tämä näkyy erityisesti kuun loppupuolella, jolloin opiskelijoiden ruokaostosten painopiste siirtyy vahvasti nuudelien, vihannessäilykkeiden, keräkaalin ja pikakahvin kaltaisiin tuotteisiin. Toisaalta loppukuusta valmistaudutaan myös kuun taitteen juhliin, ja esimerkiksi suuvettä ja ruusuja ostetaan enemmän, K-ryhmän asiakkuusjohtaja Outi Nylund sanoo mediatiedotteessa.

Kun opintotuki kilahtaa tilille, keräkaali vaihtuu hetkeksi esimerkiksi rypäleisiin.

Ostoskoriin löytävät tiensä myös kauneudenhoito- ja siivoustuotteet sekä kotimaiset pienpanimo-oluet.

Koriin saattaa päätyä myös muun muassa kirjolohta, parmesania ja mansikoita.

Kotimaisten pienpanimojen tuotteet näyttävät päätyvän opiskelijoiden ostoskoriin lähinnä opintukipäivän tietämillä. Kuva: Timo Annanpalo

– Opintotuen maksupäivä tuo arkeen helpotusta ja elämyksiä. Opintotuki tilillä on myös helpompi tehdä vastuullisia valintoja, ja esimerkiksi kananmunat vaihtuvat monella opiskelijalla kuun alussa luomuun. Yllättävämpi tuote on lanttu, jonka myynti kasvaa opiskelijoilla rajusti aina opintotuen maksupäivän jälkeen, Nylund kertoo.

Näin opiskelijoiden ostot vaihtelevat kuukauden kuluessa:

- Loppukuusta opiskelijoiden ostoskoreissa kasvattavat osuuttaan muun muassa munanuudelit, vihannessäilykkeet, keräkaali, punajuuri, lenkkimakkarat, uuniperunat, tumma reikäleipä, pikakaurahiutaleet, pikakahvi, kuorruttamattomat arkikeksit, rusinat, tikkarit, suuvedet, ruusut, ehkäisytuotteet.

- Opintotuen maksupäivän jälkeen opiskelijoiden ostoskoreissa kasvattavat osuuttaan muun muassa kirjolohifile, rypäleet, parmesan, luomukananmunat, mansikka, lanttu, lohkoperunat, kokonaiset vaaleat leivät, kotimaiset pienpanimo-oluet, leivontasuklaa, cookiet, maapähkinät, kissan annospussit, askartelutarvikkeet, yleispuhdistusaineet, pyykinpesuaine, huulipunat, rajauskynät, paristot.

(K-ryhmä selvitti opiskelijoiden ostotottumuksia vertailemalla opiskelijaetuohjelmaansa liittyneiden kuukauden alkupuolen ja kuukauden loppupuolen ostoskoreja. Tarkasteluajankohtana oli lokakuu 2017–maaliskuu 2018.)